b'\n_START_ARTICLE_\nSuomalaiset opiskelijatapahtumat\n_START_SECTION_\nAkateemisen kyyk\xc3\xa4n MM-kilpailut\n_START_PARAGRAPH_\nAkateemisen kyyk\xc3\xa4n MM-kilpailut on jokavuotinen opiskelijatapahtuma Tampereen Hervannassa._NEWLINE_Akateemisia kyyk\xc3\xa4n MM-kilpailuja on pelattu jo vuodesta 1966 l\xc3\xa4htien vuosittain ja tauotta. Kisojen historia juontaa juurensa Turun yliopiston Savo-Karjalaisen Osakunnan (SKO) ja Helsingin karjalaisten osakuntien v\xc3\xa4lisiin kyykk\xc3\xa4turnauksiin, joista ensimm\xc3\xa4isen vuonna 1966 voitti Karjalainen Osakunta ja kolme seuraavaa Turun yliopiston Savo-Karjalainen Osakunta. Alusta alkaen perinteeksi vakiintui tapa, ett\xc3\xa4 edellisen vuoden voittajajoukkue j\xc3\xa4rjest\xc3\xa4\xc3\xa4 kisat seuraavana vuonna. Vuonna 1969 kisat olivat jo laajentuneet my\xc3\xb6s Turun ja Helsingin ulkopuolelle, kun kisoihin osallistui yhteens\xc3\xa4 seitsem\xc3\xa4n joukkuetta Helsingist\xc3\xa4, Turusta ja Tampereelta. Akateemisen kyyk\xc3\xa4n MM-kilpailujen paremmin taltioitu historia alkaa vuodesta 1991, jolloin Turun yliopiston Savo-Karjalainen Osakunta j\xc3\xa4rjesti kisat Turussa Kupittaan kent\xc3\xa4ll\xc3\xa4. SKOn joukkue Kohma-team voitti mestaruuden ja toiseksi sijoittui Blues Tampereen teknillisest\xc3\xa4 korkeakoulusta. Perinteisest\xc3\xa4 tavasta poiketen voittaja ei seuraavana vuonna j\xc3\xa4rjest\xc3\xa4nyt kisoja vaan vuoden 1992 kisaj\xc3\xa4rjest\xc3\xa4j\xc3\xa4n\xc3\xa4 toimi Blebeiji-kerho ja turnaus pelattiin Tampereen Hervannassa. Vuonna 1993 kisat j\xc3\xa4rjestettiin Lappeenrannan Skinnarilassa. Vuodesta 1994 eteenp\xc3\xa4in kisat on j\xc3\xa4rjest\xc3\xa4nyt Tampereen Hervannassa TEA-club. Helmikuun toisena viikonloppuna pidett\xc3\xa4viin kisoihin osallistuu vuosittain yli 4000 akateemista kyykk\xc3\xa4\xc3\xa4j\xc3\xa4\xc3\xa4 ymp\xc3\xa4ri Suomen. Kisoissa on nelj\xc3\xa4 sarjaa: yleinen sarja (sekasarja), naisten sarja, prosarja ja kansainv\xc3\xa4linen I Speak English, eli ISE-sarja. Kisojen s\xc3\xa4\xc3\xa4nn\xc3\xb6t noudattelevat perinteisi\xc3\xa4 kyykk\xc3\xa4pelin s\xc3\xa4\xc3\xa4nt\xc3\xb6j\xc3\xa4.\n_START_SECTION_\nAleksanterinkadun appro\n_START_PARAGRAPH_\nAleksanterinkadun appro on Lahdessa maaliskuussa j\xc3\xa4rjestett\xc3\xa4v\xc3\xa4 yksip\xc3\xa4iv\xc3\xa4inen opiskelijatapahtuma. Kolme matkailun laitoksen opiskelijaa laittoivat tapahtuman pystyyn isompien kaupunkien approjen innoittamana vuonna 2009. Tapahtuma j\xc3\xa4rjestet\xc3\xa4\xc3\xa4n yhteisty\xc3\xb6ss\xc3\xa4 LAMKOn kanssa. Tapahtuman teemassa seikkailee mukana vompatti, joka esiintyy my\xc3\xb6s asiaankuuluvissa haalarimerkeiss\xc3\xa4.\n_START_SECTION_\nAmazing Race Jyv\xc3\xa4skyl\xc3\xa4\n_START_PARAGRAPH_\nVapun aikaan Jyv\xc3\xa4skyl\xc3\xa4n opiskelijat osallistuvat joukkueina leikkimieliseen kaupunkisuunnittelukilpailuun, miss\xc3\xa4 kiertelev\xc3\xa4t rasteja ymp\xc3\xa4ri Jyv\xc3\xa4skyl\xc3\xa4\xc3\xa4 ja ker\xc3\xa4\xc3\xa4v\xc3\xa4t pisteit\xc3\xa4. Voittajajoukkue lakittaa Jyv\xc3\xa4skyl\xc3\xa4n Kirkkopuistossa olevan Minna Canthin patsaan ylioppilaslakkia muistuttavalla p\xc3\xa4\xc3\xa4hineell\xc3\xa4.\n_START_SECTION_\nFastlaskiainen\n_START_PARAGRAPH_\nFastlaskiainen on Turun yliopistojen ja ammattikorkeakoulujen yhteinen laskiaistapahtuma, jonka j\xc3\xa4rjest\xc3\xa4v\xc3\xa4t TYY, \xc3\x85AS, TUO ja Novium. Tapahtuma pidet\xc3\xa4\xc3\xa4n Turun Vartiovuorenm\xc3\xa4ell\xc3\xa4 laskiaistiistaisin, jolloin opiskelijat kokoontuvat laskemaan m\xc3\xa4ke\xc3\xa4 ja viett\xc3\xa4m\xc3\xa4\xc3\xa4n aikaa yhdess\xc3\xa4. Tapahtumaan kuuluu my\xc3\xb6s\xc2\xa0perinteinen kilpailu ylioppilas- ja opiskelijakuntien sek\xc3\xa4 j\xc3\xa4rjest\xc3\xb6jen v\xc3\xa4lill\xc3\xa4. Tyylikk\xc3\xa4immin m\xc3\xa4ke\xc3\xa4 laskeneet palkitaan.\n_START_SECTION_\nFuksiseikkailu\n_START_PARAGRAPH_\nHelsingin yliopiston ylioppilaskunnan j\xc3\xa4rjest\xc3\xa4m\xc3\xa4 fuksiseikkailu on Suomen suurin fuksitapahtuma. Tapahtuma j\xc3\xa4rjestettiin ensimm\xc3\xa4isen kerran syyskuussa 2014 ja sen j\xc3\xa4lkeen se on j\xc3\xa4rjestetty joka syksy. Fuksiseikkailussa Helsingin yliopiston fuksit eli ensimm\xc3\xa4isen vuoden opiskelijat kiertelev\xc3\xa4t joukkueittain eri puolille Helsinki\xc3\xa4 sijoitettuja rasteja. Rasteilla tutustutaan ylioppilaskunnan toimintaan, kuten osakuntiin sek\xc3\xa4 aine- ja harrastej\xc3\xa4rjest\xc3\xb6ihin, ja rasteilla suoritetaan teht\xc3\xa4vi\xc3\xa4. Joukkueen on mahdollista voittaa jokin palkinto: vuonna 2015 palkinnot jaettiin eniten pisteit\xc3\xa4 saaneelle joukkueelle, parhaiten pukeutuneelle joukkueelle ja pisimm\xc3\xa4n matkan seikkailleelle joukkueelle. Fuksiseikkailuun osallistuminen on ilmaista. Seikkailun j\xc3\xa4lkeen on mahdollista osallistua jatkoille, jotka pidettiin vuonna 2014 ravintola Amarillossa ja vuonna 2015 y\xc3\xb6kerho Circuksessa._NEWLINE_Fuksiseikkailu on j\xc3\xa4rjestetty muun muassa siksi, ett\xc3\xa4 monet opiskelijatapahtumat ovat varsin alkoholipainotteisia, mutta toisaalta moni opiskelija on toivonut p\xc3\xa4ihteett\xc3\xb6mi\xc3\xa4kin tapahtumia. Fuksiseikkailun rasteilla fukseja ei painosteta juomaan alkoholia.\n_START_SECTION_\nGooM\n_START_PARAGRAPH_\nGooM (er\xc3\xa4\xc3\xa4n\xc3\xa4 vuonna Gaistap\xc3\xa4isen Onnellisten Opiskelijoiden Meriodysseia, mutta akronyymin merkitys vaihtuu vuosittain) on opiskelijoiden j\xc3\xa4rjest\xc3\xa4m\xc3\xa4 risteilytapahtuma._NEWLINE_Ensimm\xc3\xa4inen GooM-risteily oli vuonna 1993 (Giganttisen Orgastiset Opiskelijoiden Megabileet) ja sen ideoi & j\xc3\xa4rjesti viisi jyv\xc3\xa4skyl\xc3\xa4l\xc3\xa4ist\xc3\xa4 kauppatieteen opiskelijaa. Ensimm\xc3\xa4iselle GooM-risteilylle osallistui heti yli 1\xc2\xa0800 opiskelijaa. GooM 12 j\xc3\xa4rjestet\xc3\xa4\xc3\xa4n Silja Europa-laivalla 5.-7. helmikuuta ja sen j\xc3\xa4lkeen GooM-chartereita on ollut jo 65 ja niill\xc3\xa4 on matkustanut yli 150\xc2\xa0000 opiskelijaa. Risteilylle osallistuvien keski-ik\xc3\xa4 on noin 23 vuotta.  _NEWLINE_Laivana oli vuosina 1993\xe2\x88\x921994 Vikingin M/S Isabella, vuoteen 2003 Vikingin M/S Cinderella, 2005 Tallinkin M/S Romantika, 2006 M/S Silja Festival ja 2007-2010 M/S Silja Europa ja 2011 Baltic Princess. Vuonna 2004 GOOM risteily\xc3\xa4 ei j\xc3\xa4rjestetty, vaan GOOM-v\xc3\xa4ki suuntasi Playa del Ingl\xc3\xa9siin._NEWLINE_Risteilyll\xc3\xa4 ovat esiintynyt l\xc3\xa4hes kaikki 1990-luvun ja 2000-luvun kotimaiset huippuyhtyeet ja -artistit, muun muassa Don Huonot, Apulanta, HIM, Nightwish, The Rasmus, El\xc3\xa4kel\xc3\xa4iset per\xc3\xa4ti viiten\xc3\xa4 vuonna ja Maija Vilkkumaa, Nelj\xc3\xa4 Ruusua, Y\xc3\xb6, YUP Zen Cafe jne.\n_START_SECTION_\nHervannan Humala Hyppely\n_START_PARAGRAPH_\nHervannan Humala Hyppely on Tampereen Hervannassa j\xc3\xa4rjestett\xc3\xa4v\xc3\xa4 perinteinen tapahtuma, joka ker\xc3\xa4\xc3\xa4 vuositasolla l\xc3\xa4hes 1\xc2\xa0500 opiskelijaa Hervantaan. Osallistujalla on mahdollisuus kahteen erilaiseen suoritustapaan: joko helpompaan NormaaliM\xc3\xa4yr\xc3\xa4-tuotelinjaan tai sitten vaativampaan Erikoism\xc3\xa4yr\xc3\xa4-tuotelinjaan. Osallistujat ker\xc3\xa4\xc3\xa4v\xc3\xa4t passiin leimoja juomista (my\xc3\xb6s alkoholittomat) ja ruoista._NEWLINE_Tapahtuma j\xc3\xa4rjestettiin ensimm\xc3\xa4ist\xc3\xa4 kertaa vuonna 2013. Tapahtuman j\xc3\xa4rjest\xc3\xa4j\xc3\xa4n\xc3\xa4 toimii Tampereen Tradenomiopiskelijat ry. Tapahtumapassilla saa onnistuneesta suorituksesta itselleen haalarimerkin, joka toimii samalla lippuna jatkobileisiin Ravintola Bricksiss\xc3\xa4.\n_START_SECTION_\nJoensuun Vappusoudut\n_START_PARAGRAPH_\nJoensuun Vappusoudut ovat Joensuun Mets\xc3\xa4ylioppilaiden vuodesta 2017 j\xc3\xa4rjest\xc3\xa4m\xc3\xa4 soututapahtuma, jossa p\xc3\xa4\xc3\xa4asiassa It\xc3\xa4-Suomen yliopiston ja Karelia-ammattikorkeakoulun eri ainej\xc3\xa4rjest\xc3\xb6jen kasaamat joukkueet kisaavat toisiaan vastaan kirkkovenesoudussa. Soutuvesist\xc3\xb6n\xc3\xa4 toimii Pielisjoki, ja tapahtuma-alueena on ollut Jokiasema, Joensuun Hasanniemess\xc3\xa4. Kilpailusuoritus alkaa lent\xc3\xa4v\xc3\xa4ll\xc3\xa4 l\xc3\xa4hd\xc3\xb6ll\xc3\xa4 yl\xc3\xa4virtaan p\xc3\xa4in, ja k\xc3\xa4\xc3\xa4nt\xc3\xb6poiju on noin 500 metrin p\xc3\xa4\xc3\xa4ss\xc3\xa4, joten kokonaismatkaksi tulee noin kilometri. Tyypillisesti t\xc3\xa4m\xc3\xa4 tarkoittaa, ett\xc3\xa4 voittoaika on hieman alle viisi minuuttia. Tapahtumaan osallistuu vuosittain satoja soutajia.\n_START_SECTION_\nJokikadun Appro\n_START_PARAGRAPH_\nJokikadun Appro on Porvoossa j\xc3\xa4rjestett\xc3\xa4v\xc3\xa4 tapahtuma, jonka ideana on kiert\xc3\xa4\xc3\xa4 baareja Porvoonjoen varrella kartan kera leimoja ker\xc3\xa4ten. Tapahtuman j\xc3\xa4rjest\xc3\xa4v\xc3\xa4t HePo Ry & Laurea-ammattikorkeakoulun opiskelijakunta. Tapahtuma j\xc3\xa4rjestettiin ensimm\xc3\xa4ist\xc3\xa4 kertaa toukokuussa 2011.\n_START_SECTION_\nJyv\xc3\xa4smetro\n_START_PARAGRAPH_\nJyv\xc3\xa4smetro on Jyv\xc3\xa4skyl\xc3\xa4ss\xc3\xa4 vapun aikaan j\xc3\xa4rjestett\xc3\xa4v\xc3\xa4 tapahtuma, jossa opiskelijat kiert\xc3\xa4v\xc3\xa4t busseilla Jyv\xc3\xa4skyl\xc3\xa4n l\xc3\xa4hialueen anniskeluravintoloita. Matkan aikana jokaisella linjalla on oma matkanjohtaja huolehtimassa matkan viihtyvyydest\xc3\xa4 ja varsinaisen tapahtuman j\xc3\xa4lkeen on tarjolla jatkot Jyv\xc3\xa4skyl\xc3\xa4n y\xc3\xb6el\xc3\xa4m\xc3\xa4ss\xc3\xa4. Kev\xc3\xa4\xc3\xa4ll\xc3\xa4 2019 Jyv\xc3\xa4smetro j\xc3\xa4rjestet\xc3\xa4\xc3\xa4n 13. kerran ja siihen osallistuu joka vuosi useita satoja opiskelijoita.\n_START_SECTION_\nHistoria\n_START_PARAGRAPH_\nLegendaarinen Kauppakadun Approbatur alkoi sis\xc3\xa4piirin juttuna jo 1970-luvun alkupuolella. Tuolloin approilijat kiersiv\xc3\xa4t Kauppakadun ja keskustan baareja sek\xc3\xa4 ravintoloita. Alussa Kauppakadun Approon osallistui noin 70 innokasta juhlijaa. Ajan my\xc3\xb6t\xc3\xa4 tapahtuman maine levisi laajemmalle ja 1980-luvun alussa tapahtumaa alettiin organisoida ja markkinoida my\xc3\xb6s muille opiskelijoille._NEWLINE_1980-luvulla mukaan kuvioon tulivat my\xc3\xb6s loppubileet, joihin approilijat kokoontuivat baarikierroksen j\xc3\xa4lkeen jatkoille juhlistamaan suoritettuja tutkintoja. Ensimm\xc3\xa4iset loppubileet j\xc3\xa4rjestettiin Ilokivess\xc3\xa4. T\xc3\xa4m\xc3\xa4n j\xc3\xa4lkeen loppubileet j\xc3\xa4rjestettiin muutamia kertoja Messukeskuksessa ja vuosina 1997\xe2\x80\x932000 Hipposhallilla. Viime vuosina on juhlittu kaupungin keskustassa ja t\xc3\xa4n\xc3\xa4 syksyn\xc3\xa4 loppubileet ottavat paikkansa Paviljongilla, Lutakossa._NEWLINE_My\xc3\xb6s l\xc3\xa4ht\xc3\xb6paikka on muuttanut sijaintiaan vuosien saatossa. Aluksi l\xc3\xa4ht\xc3\xb6 oli Kolmikulmalta. Sen j\xc3\xa4lkeen l\xc3\xa4ht\xc3\xb6 siirrettiin Kompassille, jossa se sijaitsi useamman vuoden. Viimeisimpin\xc3\xa4 vuosina Approjen l\xc3\xa4ht\xc3\xb6paikkaa pidettiin Yliopiston p\xc3\xa4\xc3\xa4rakennuksen l\xc3\xa4heisell\xc3\xa4 urheilukent\xc3\xa4ll\xc3\xa4. Vuonna 2019 l\xc3\xa4ht\xc3\xb6paikka muutti Lutakon satamanaukiolle._NEWLINE_Idea baarien kiert\xc3\xa4misest\xc3\xa4 on s\xc3\xa4ilynyt l\xc3\xa4pi Kauppakadun Appron historian. Suoritukset ker\xc3\xa4t\xc3\xa4\xc3\xa4n leimoina diplomiin. Kauppakadun Approbatur on muuttunut kaveripiirin hauskoista bileist\xc3\xa4 syksyn opiskelijabileiden megatapahtumaksi.\n_START_SECTION_\nLaskiaisrieha\n_START_PARAGRAPH_\nLaskiaisrieha on yksi Suomen suurimmista opiskelijoiden ulkourheilutapahtumista. Se j\xc3\xa4rjestet\xc3\xa4\xc3\xa4n vuosittain laskiaistiistain kunniaksi Helsingin Kaivopuistossa Ullanlinnanm\xc3\xa4ell\xc3\xa4, ja joka talvi tapahtumaan osallistuu tuhansia opiskelijoita ymp\xc3\xa4ri Suomea. Laskiaisriehaan kuuluu pulkalla laskemista musiikin raikuessa ja erilaisia kilpailuja._NEWLINE_Laskiaisriehan legendaarisin osa on\xc2\xa0Akateeminen m\xc3\xa4enlaskukilpailu, jossa joukkueet kisaavat toinen toistaan kekseli\xc3\xa4\xc3\xa4mmill\xc3\xa4 rakennelmilla Laskiaisen huikeimman m\xc3\xa4enlaskuv\xc3\xa4lineen tittelist\xc3\xa4. Aikaisempina vuosina rinteess\xc3\xa4 on n\xc3\xa4hty junia, autoja, h\xc3\xa4vitt\xc3\xa4ji\xc3\xa4, tankkeja sek\xc3\xa4 Lohik\xc3\xa4\xc3\xa4rmeen kuolema ja onpa m\xc3\xa4ki laskettu my\xc3\xb6s alhaalta yl\xc3\xb6skin._NEWLINE_Laskiaisrieha sai erityisen paljon median\xc3\xa4kyvyytt\xc3\xa4 vuonna 2014, kun tapahtuma j\xc3\xa4rjestettiin leudosta talvesta huolimatta. Tuolloin paljaalle Ullanlinnanm\xc3\xa4elle kuljetettiin suuret m\xc3\xa4\xc3\xa4r\xc3\xa4t lunta, jotta pulkalla laskeminen onnistuisi laskiaistiistain perinteit\xc3\xa4 kunnioittaen._NEWLINE_Laskiaisriehan p\xc3\xa4\xc3\xa4j\xc3\xa4rjest\xc3\xa4j\xc3\xa4n\xc3\xa4 toimii Aalto-yliopiston piiriss\xc3\xa4 toimiva Vapaateekkarit-yhdistys, ja tapahtuman virallisina jatkoina toimii Aalto-yliopiston ylioppilaskunnan Teekkarijaoston\xc2\xa0Gravitaatio-bileet. \xe2\x80\x9cGravis\xe2\x80\x9d on perinteisesti j\xc3\xa4rjestetty Helsingin y\xc3\xb6kerhoissa ja se on ollut loppuunmyytyn\xc3\xa4 jo useana vuotena per\xc3\xa4kk\xc3\xa4in.\n_START_SECTION_\nLimeksen Appro\n_START_PARAGRAPH_\nLimeksen Appro on Helsingiss\xc3\xa4 vuodesta 2007 l\xc3\xa4htien j\xc3\xa4rjestetty opiskelijatapahtuma, jossa osallistujat kiert\xc3\xa4v\xc3\xa4t Helsingin keskustan anniskeluravintoloita. Kuten muissakin Appro-tapahtumissa, my\xc3\xb6s Limeksen Approssa osallistujat ker\xc3\xa4\xc3\xa4v\xc3\xa4t suoritusmerkint\xc3\xb6j\xc3\xa4 nautituista juomista suorituskorttiinsa. Tapahtuman j\xc3\xa4rjest\xc3\xa4\xc3\xa4 Limes ry. Vuonna 2010 tapahtumaan osallistui noin 2000 opiskelijaa, my\xc3\xb6s p\xc3\xa4\xc3\xa4kaupunkiseudun ulkopuolelta._NEWLINE_Limeksen Approssa on nelj\xc3\xa4 tutkintoastetta. Suorituksia voi tehd\xc3\xa4 vain yhden vuodessa, ja ne on teht\xc3\xa4v\xc3\xa4 j\xc3\xa4rjestyksess\xc3\xa4 alimmasta tutkintoasteesta korkeimpaan. Saadakseen seuraavan tason merkin, on edellisen vuoden suoritukset oltava ommeltuina haalareihin. Suoritusm\xc3\xa4\xc3\xa4r\xc3\xa4t ovat: approbatur 8, cum laude 12, laudatur 16 ja tohtori 20. Vuoteen 2016 asti naisilla riitti kutakin tutkintoa varten kaksi merkint\xc3\xa4\xc3\xa4 v\xc3\xa4hemm\xc3\xa4n.\n_START_SECTION_\nLuonnontieteilij\xc3\xb6iden Jouluristeily\n_START_PARAGRAPH_\nLuonnontieteilij\xc3\xb6iden Jouluristeily j\xc3\xa4rjestet\xc3\xa4\xc3\xa4n vuosittain marraskuun lopussa tai joulukuun alussa. Luonnontieteilij\xc3\xb6iden Jouluristeilyn juuret ulottuvat vuoteen 2003, jolloin vuosittainen risteilyperinne alkoi. Vuonna 2005 jouluristeilyst\xc3\xa4 tehtiin valtakunnallinen tapahtuma ja mukaan kutsuttiin opiskelijoita ymp\xc3\xa4ri Suomen. Vuonna 2006 perustettiin After lecture ry, joka otti vastuulleen Luonnontieteilij\xc3\xb6iden jouluristeilyn j\xc3\xa4rjest\xc3\xa4misen ja sen kehitt\xc3\xa4misen. Vuonna 2006 jouluristeilylle osallistui 801 matkustajaa, vuonna 2007 968 matkustajaa, vuonna 2008 1491 matkustajaa, vuonna 2009 2081 matkustajaa, vuonna 2010 2488 matkustajaa, vuonna 2011 2556 matkustajaa ja vuonna 2012 yli 2700 risteilij\xc3\xa4\xc3\xa4._NEWLINE_Vuosien saatossa risteily\xc3\xa4 on kutsuttu pelk\xc3\xa4ksi jouluristeilyksi, kemistien jouluristeilyksi ja nyttemmin tapahtuman nimeksi on vakiintunut Luonnontieteilij\xc3\xb6iden Jouluristeily. Risteilyaluksena on perinteisesti toiminut M/S Baltic Princess. Luonnontieteilij\xc3\xb6iden Jouluristeily l\xc3\xa4htee Turusta. Jouluristeilyn tunnuksena toimii Risteilyohjus-haalarimerkki.\n_START_SECTION_\nPoronkusema\n_START_PARAGRAPH_\nPoronkusema on Rovaniemell\xc3\xa4 perinteisesti maaliskuussa j\xc3\xa4rjestett\xc3\xa4v\xc3\xa4 viikonlopun mittainen talvinen rastikilpailu. Jopa 800 yliopisto- ja amk-opiskelijaa ymp\xc3\xa4ri Suomen yhteen kokoava Poronkusema on Pohjois-Suomen suurin opiskelijatapahtuma._NEWLINE_Poronkuseman ydinidea on siis rastikilpailu, jossa kierret\xc3\xa4\xc3\xa4n 3-6 hengen joukkueissa ymp\xc3\xa4ri Rovaniemen keskustaa suorittamassa teht\xc3\xa4vi\xc3\xa4, joista saa pisteit\xc3\xa4 mm. pukeutumisen, suoriutumisen sek\xc3\xa4 lahjonnan perusteella. Poronkusemaa luotsaavalla P\xc3\xa4\xc3\xa4porolla on rajaton pisteidenantovalta. Poronkusema koostuu perjantaina pidett\xc3\xa4vist\xc3\xa4 varasl\xc3\xa4ht\xc3\xb6bileist\xc3\xa4, lauantain rastikilpailusta, jatkoista paikallisessa y\xc3\xb6kerhossa ja voittajien palkitsemistilaisuudesta, sek\xc3\xa4 sunnuntain silliksest\xc3\xa4, josta tapahtumaa j\xc3\xa4rjest\xc3\xa4v\xc3\xa4 Lapin yliopiston oikeustieteilij\xc3\xb6iden ainej\xc3\xa4rjest\xc3\xb6 Artikla ry on tullut tunnetuksi. Lis\xc3\xa4ksi monessa opiskelijakaupungissa j\xc3\xa4rjestet\xc3\xa4\xc3\xa4n jo Poronkuseman alkua edelt\xc3\xa4v\xc3\xa4n\xc3\xa4 torstaina (usein paikallisten opiskelijaj\xc3\xa4rjest\xc3\xb6jen organisoimia) varasl\xc3\xa4ht\xc3\xb6bileit\xc3\xa4, joista juhlakansa suunnistaa suoraan pohjoiseen, kohti napapiiri\xc3\xa4 ja Poronkusemaa.\n_START_SECTION_\nP\xc3\xb6rssin Perinteinen rinnerieha\n_START_PARAGRAPH_\nP\xc3\xb6rssin Perinteinen rinnerieha on Jyv\xc3\xa4skyl\xc3\xa4n kauppakorkeakoulun opiskelijoiden ainej\xc3\xa4rjest\xc3\xb6n j\xc3\xa4rjest\xc3\xa4m\xc3\xa4 vuosittainen rinnetapahtuma, joka koostuu kolmesta osasta. Ensin vietet\xc3\xa4\xc3\xa4n p\xc3\xa4iv\xc3\xa4 ulkona kilpaillen, saunoen ja ulkoilmasta nauttien. Iltap\xc3\xa4iv\xc3\xa4ll\xc3\xa4 on etkot sis\xc3\xa4tiloissa ja illalla jatkot paikallisessa y\xc3\xb6kerhossa._NEWLINE_P\xc3\xb6rssin laskettelurinteess\xc3\xa4 j\xc3\xa4rjestettyjen tapahtumien historia ulottuu 1990-luvun alkuun, kun 1991 vietettiin Superlaskiaista. Kahden seuraavan vuoden ajan tapahtuma tunnettiin nimell\xc3\xa4 Laskiaisrieha. Vuonna 1994 j\xc3\xa4rjestettiin Jyv\xc3\xa4skyl\xc3\xa4ss\xc3\xa4 ensimm\xc3\xa4ist\xc3\xa4 kertaa Rinnerieha-nime\xc3\xa4 kantanut tapahtuma, ja samalla tapahtuma muuttui kokonaisuudessaan poikkitieteelliseksi. Perinteiseksi muodostuneita lajeja ovat h\xc3\xa4kkyr\xc3\xa4lasku, k\xc3\xb6ydenveto sek\xc3\xa4 hankifutis. Nyky\xc3\xa4\xc3\xa4n P\xc3\xb6rssin Perinteinen rinnerieha ker\xc3\xa4\xc3\xa4 paikalliseen laskettelukeskukseen noin 600 korkeakouluopiskelijaa.\n_START_SECTION_\nR\xc3\xa4k\xc3\xa4poskella\n_START_PARAGRAPH_\nR\xc3\xa4k\xc3\xa4poskella-hiihto on Joensuun Mets\xc3\xa4ylioppilaiden j\xc3\xa4rjest\xc3\xa4m\xc3\xa4 perinteinen helmikuussa j\xc3\xa4rjestett\xc3\xa4v\xc3\xa4 hiihtotapahtuma, jossa hiihdet\xc3\xa4\xc3\xa4n yht\xc3\xa4jaksoisesti 12 tuntia joukkuehiihtona. Joukkueessa saa olla enint\xc3\xa4\xc3\xa4n 12 hiiht\xc3\xa4j\xc3\xa4\xc3\xa4, joista v\xc3\xa4hint\xc3\xa4\xc3\xa4n yhden t\xc3\xa4ytyy olla koko ajan ladulla. Tapahtumapaikkana toimii aivan It\xc3\xa4-Suomen yliopiston (Joensuun kampuksen) kupeessa sijaitseva Mehtim\xc3\xa4en hullunkolmio (pururata). Yksi kierros on pituudeltaan 1,6 kilometri\xc3\xa4. Yhden joukkueen kierrosenn\xc3\xa4tys on t\xc3\xa4ll\xc3\xa4 hetkell\xc3\xa4 670 kierrosta, joka tekee 1\xc2\xa0072 kilometri\xc3\xa4. Tiedett\xc3\xa4v\xc3\xa4sti pisin yhden ihmisen hiiht\xc3\xa4m\xc3\xa4 matka tapahtuman aikana on 89 kierrosta, eli 142,4 kilometri\xc3\xa4. Kilpailussa palkitaan suurimman kierrosm\xc3\xa4\xc3\xa4r\xc3\xa4n hiiht\xc3\xa4neen joukkuen lis\xc3\xa4ksi muun muassa paras meininki sek\xc3\xa4 nopein ja hitain kierros.\n_START_SECTION_\nSuursitsit\n_START_PARAGRAPH_\nSuursitsit on Helsingin Senaatintorilla noin kolmen vuoden v\xc3\xa4lein toukokuun lopulla j\xc3\xa4rjestetty sitsitapahtuma eli akateeminen p\xc3\xb6yt\xc3\xa4juhla, jossa sy\xc3\xb6d\xc3\xa4\xc3\xa4n kolmen ruokalajin illallinen, juodaan, lauletaan ja pidet\xc3\xa4\xc3\xa4n puheita. Sitseill\xc3\xa4 ovat mukana niin Helsingin yliopiston osakunnat sek\xc3\xa4 tiedekunta-, aine- ja harrastej\xc3\xa4rjest\xc3\xb6t, kuin muiden p\xc3\xa4\xc3\xa4kaupunkiseudun korkeakoulujen ylioppilaskunnatkin. Sitseille mahtuu osallistumaan noin tuhat henkil\xc3\xb6\xc3\xa4. Samalla kaikki Senaatintorille saapuvat voivat vapaasti tulla seuraamaan tapahtumaa. Tapahtuman lopuksi torilla tanssitaan akateemisia tansseja, joihin my\xc3\xb6s yleis\xc3\xb6 voi osallistua. Ensimm\xc3\xa4iset Suursitsit j\xc3\xa4rjestettiin 29.5.2012, osana Helsinki 200 vuotta p\xc3\xa4\xc3\xa4kaupunkina -juhlavuotta ja designp\xc3\xa4\xc3\xa4kaupunkivuotta. Toisen kerran tapahtuma j\xc3\xa4rjestettiin Helsingin yliopiston 375-juhlavuoden ja ylioppilaslakin 150-vuotisjuhlien kunniaksi 28.5.2015 ja kolmannen kerran osakuntalaitoksen 375-juhlavuoden sek\xc3\xa4 Helsingin yliopiston ylioppilaskunnan 150-juhlavuoden kunniaksi 24.5.2018.\n_START_SECTION_\nS\xc3\xa4rk\xc3\xa4n M\xc3\xa4rk\xc3\xa4\n_START_PARAGRAPH_\nS\xc3\xa4rk\xc3\xa4n M\xc3\xa4rk\xc3\xa4 on S\xc3\xa4rk\xc3\xa4nniemen el\xc3\xa4myspuistossa vuosittain vapun aikaan j\xc3\xa4rjestett\xc3\xa4v\xc3\xa4 opiskelijoiden huvipuistop\xc3\xa4iv\xc3\xa4. Opiskelijat p\xc3\xa4\xc3\xa4sev\xc3\xa4t muutamaa p\xc3\xa4iv\xc3\xa4\xc3\xa4 ennen S\xc3\xa4rk\xc3\xa4nniemen virallista kauden avajaisp\xc3\xa4iv\xc3\xa4\xc3\xa4 nauttimaan joistakin huvipuiston laitteista. Iltap\xc3\xa4iv\xc3\xa4n ja illan aikana osallistujat voivat k\xc3\xa4yd\xc3\xa4 laitteissa, mink\xc3\xa4 j\xc3\xa4lkeen illalla he p\xc3\xa4\xc3\xa4sev\xc3\xa4t nauttimaan jatkoista eri ravintoloihin Tampereen keskustassa. _NEWLINE_S\xc3\xa4rk\xc3\xa4n M\xc3\xa4rk\xc3\xa4\xc3\xa4 on vietetty vuodesta 2015 asti, jolloin se kirjaimellisesti oli m\xc3\xa4rk\xc3\xa4 veden ja r\xc3\xa4nn\xc3\xa4n sataessa huvipuistossa. Tapahtuma on kasvanut joka vuosi, ja vuonna 2017 saavuttikin jo kiitett\xc3\xa4v\xc3\xa4t 3\xc2\xa0500 k\xc3\xa4vij\xc3\xa4\xc3\xa4. S\xc3\xa4rk\xc3\xa4n M\xc3\xa4rk\xc3\xa4n toteuttaa Tampereen Yliopiston kauppatieteiden opiskelijoiden ainej\xc3\xa4rjest\xc3\xb6.\n_START_SECTION_\nWykyp\xc3\xa4iv\xc3\xa4\n_START_PARAGRAPH_\nWykyp\xc3\xa4iv\xc3\xa4 on Vaasan yliopiston kauppatieteellisen ainej\xc3\xa4rjest\xc3\xb6n Warrantti ry:n j\xc3\xa4rjest\xc3\xa4m\xc3\xa4 tapahtuma Vaasan Tropiclandiassa huhtikuun alkupuolella. Tapahtuma on viime vuosina kasvanut voimakkaasti varsinkin kauppatieteilij\xc3\xb6iden keskuudessa, ja vuonna 2016 tapahtumaan osallistui noin 1000 juhlijaa ymp\xc3\xa4ri Suomen._NEWLINE_Tapahtuma alkaa p\xc3\xa4iv\xc3\xa4ll\xc3\xa4 rastiradalla, jossa joukkueet kilpailevat erin\xc3\xa4isill\xc3\xa4 rasteilla ja suorittavat erilaisia teht\xc3\xa4vi\xc3\xa4. Suoritukset arvostellaan kolmen kriteerin avulla: Toteutus, yhteishenki ja lahjonta. Rastiradan j\xc3\xa4lkeen siirryt\xc3\xa4\xc3\xa4n Tropiclandiaan, jossa on allasbileet. T\xc3\xa4m\xc3\xa4n j\xc3\xa4lkeen on jatkot y\xc3\xb6kerho Fontanassa, jossa my\xc3\xb6s palkitaan vahvimpia suorituksia ja voittajajoukkue kruunataan hallitsevaksi mestariksi aina seuraavaan Wykyp\xc3\xa4iv\xc3\xa4\xc3\xa4n saakka.\n_START_SECTION_\nYlonz\n_START_PARAGRAPH_\nRuotsinkielisten teekkareiden joka vuosi j\xc3\xa4rjest\xc3\xa4m\xc3\xa4 poikkitieteellinen olutsuunnistus p\xc3\xa4\xc3\xa4kaupunkiseudulla. Suunnistus suoritetaan kolmen joukkueissa jotka l\xc3\xa4ht\xc3\xb6oluen juomisen j\xc3\xa4lkeen saavat kuusi enemm\xc3\xa4n tai v\xc3\xa4hemm\xc3\xa4n haastavaa vinkki\xc3\xa4 eri anniskelupaikkoihin Helsingiss\xc3\xa4. Joukkue joka onnistuu ratkaisemaan n\xc3\xa4m\xc3\xa4 vinkit sek\xc3\xa4 nauttimaan yhden tuopin olutta per joukkuej\xc3\xa4sen jokaisessa radan anniskelupaikassa ja sitten siirtym\xc3\xa4\xc3\xa4n Otaniemess\xc3\xa4 sijaitsevaan maaliin lyhyimm\xc3\xa4iss\xc3\xa4 ajassa kruunataan voittajaksi. Kilpailuun otetaan vuosittain noin 170 joukkuetta, eli noin 500 osaanottajaa._NEWLINE_Teknologf\xc3\xb6reningenin ensimm\xc3\xa4inen olutsuunnistus j\xc3\xa4rjestettiin kev\xc3\xa4\xc3\xa4ll\xc3\xa4 1953. Nimi Ylonz annettiin tapahtumalle 1962. Varhaisina vuosina kilpailu suoritettiin kuitenkin mies miest\xc3\xa4 vastaan.\n_START_SECTION_\n79-impro\n_START_PARAGRAPH_\n79impro on Helsingin yliopiston maatalousylioppilaiden Sampsa ry:n l\xc3\xa4hes vuosittain j\xc3\xa4rjestett\xc3\xa4v\xc3\xa4 ravintolakierros. Nimi juontaa juurensa Helsingin Seudun Liikenteen bussi 79-numeroon.\xc2\xa0 Tapahtumassa seurataankin 79 bussin reitti\xc3\xa4 Herttoniemi\xe2\x80\x93Puistola\xe2\x80\x93Herttoniemi v\xc3\xa4lill\xc3\xa4. Aikanaan tapahtuma ylsi vain Malmille asti, mutta 79 bussireitin jatkettua Puistolaan on reitin pituus vaihdellut. \xc2\xa0_NEWLINE_Osallistujat pukeutuvat tapahtuman vuosittain vaihtuvan teeman mukaisella tavalla. Kierrokselle on l\xc3\xa4hdetty liikkeelle useassa l\xc3\xa4hd\xc3\xb6ss\xc3\xa4. L\xc3\xa4hd\xc3\xb6ss\xc3\xa4 ryhm\xc3\xa4n j\xc3\xa4senet saavat matkalle omat t\xc3\xa4ytett\xc3\xa4v\xc3\xa4n lomakkeensa, joiden t\xc3\xa4ytt\xc3\xa4minen edellytt\xc3\xa4\xc3\xa4 erin\xc3\xa4isi\xc3\xa4 suorituksia. \xc2\xa0Suorituslomakkeet palautetaan jatkopaikalle, jossa palkitaan tapahtumassa parhaiten ansioituneet joukkueet. _NEWLINE_Tapahtuma on aloitettu vuonna 2007, mik\xc3\xa4li vuoden 2011 suorituslomakkeen mainintaa "5. tuotantokausi" on uskominen.  Varsinaisista j\xc3\xa4rjestelyist\xc3\xa4 on vastannut Sampsan oman viihdelehden Maatiaisen toimituskunta.\xc2\xa0'